Návrh na vyčlenenie prostriedkov z rozpočtovej rezervy vlády Slovenskej republiky 
na zabezpečenie XXX. FAI majstrovstiev sveta v parašutizme a IV. FAI majstrovstiev sveta juniorov v parašutizme v presnosti pristátia a akrobacii za voľného pádu

	V dňoch 26. júla až 2. augusta 2008 v Lučenci na letisku  Boľkovce Slovenská republika už  piatykrát v histórii organizuje svetový parašutistický šampionát.
	
	Prvý raz zorganizovala Slovenská republika XVI. majstrovstvá sveta v parašutizme v roku 1982. V súvislosti s organizovaním športových podujatí sa budovali aj objekty infraštruktúry letiska, ktoré dodnes slúžia na prípravu reprezentantov Slovenskej republiky  a Ozbrojených síl SR v parašutizme. Tieto celosvetové podujatia prispeli k rozvoju obce Boľkovce a mesta Lučenca, ale i k dobrému menu Slovenska vo svete.

Nad organizovaním terajších majstrovstiev sveta prevzal záštitu predseda vlády SR
a na základe dohodnutých kontaktov organizačného výboru majstrovstiev sveta sa na nich budú podieľať podpredseda vlády a minister vnútra a minister obrany.  Majstrovstvá sveta bude riadiť organizačný výbor v spolupráci s výkonným výborom a na čele s riaditeľom majstrovstiev, čo je zárukou, že majstrovstvá svojím medzinárodným charakterom prispejú k reprezentácii a šíreniu dobrého mena Slovenska.  Predpokladá sa účasť 40 krajín s počtom 500 účastníkov.

Návrh na vyčlenenie prostriedkov z rozpočtovej rezervy vlády SR na zabezpečenie majstrovstiev sveta predstavuje sumu 1 000,0 tis. Sk.

	Letecké športové centrum Lučenec – letisko Boľkovce obhájilo svoju kandidatúru na usporiadanie majstrovstiev sveta v parašutizme na 59. plenárnom zasadnutí medzinárodnej parašutistickej komisie IPC pri medzinárodnej leteckej federácii FAI, v dňoch 24. až 27. januára 2008.  Vzhľadom na to, že ide o športovú udalosť, o ktorej sa záväzne rozhodlo v roku 2008, nebolo možné zabezpečiť nevyhnutné finančné prostriedky v rámci prípravy rozpočtu verejnej správy na rok 2008.

Finančné zabezpečenie:

•	Základné a nevyhnutné zabezpečenie príprav a priebehu športových disciplín je pokryté zo štartovného pretekárov.
•	Finančné prostriedky požadované z rezervy vlády SR sú nevyhnutné a potrebné na pokrytie vyvolaných a sprievodných akcií vrátane skvalitnenia stravovacích jednotiek ako i štandardu ubytovania delegácií a športovcov a na  kultúry program.
Prostriedky budú zamerané na celkovú propagáciu obce Boľkovce, mesta Lučenca a Slovenska vrátane zhotovenia bulletinu, medailí, vecných cien, reklamných predmetov, ale i na prípravu areálu majstrovstiev, na vylepšenie vzhľadu obce a mesta,  na otvárací i záverečný ceremoniál.

Predpokladané výdavky príslušných inštitúcií na organizáciu podujatia

-  obec Boľkovce

Vo vzťahu k organizovaniu sprievodných akcií a propagácie obce  je nutné zmodernizovať interiér kultúrneho domu vrátane vydania bulletinu a informačných tabúľ.	

500 000,- Sk  	
Obec je prepojená miestnou komunikáciou s letiskom, športovci a účastníci majstrovstiev sveta navštevujú obec, a preto je nevyhnutné zrekonštruovať verejné osvetlenie.	

500 000,- Sk	
Obec Boľkovce sa skladá z dvoch častí (maďarskej a slovenskej), zoskoky sú orientované na letisku ale i na ihrisku v druhej časti obce, čo vyžaduje spevniť parkovacie plochy a prístup k ihrisku.	

200 000,- Sk	
 Vzhľadom na bezpečnosť cestnej premávky na ceste III. triedy, po ktorej musia občania chodiť na autobusovú zastávku, na tomto úseku sa udiali viaceré dopravné nehody, je potrebné vybudovať prístupový chodník, ktorý zabezpečí bezpečnosť cestnej premávky ale i vstup do obce a vylepší jej vzhľad.	

1 500 000,- Sk	
Spolu	2 700 000,- Sk	

     - Letecké športové centrum občianske združenie Lučenec

Nákup a zhotovenie medailí	156 000,- Sk	
Nákup a zhotovenie pohárov pre víťazov a účastníkov majstrovstiev sveta	100 000,- Sk	
Zhotovenie propagačného materiálu a upomienkových predmetov pre účastníkov majstrovstiev sveta 	60 000,- Sk	
Prenájom zahraničnej vyhodnocovacej techniky	553 000,- Sk	
Oprava budovy leteckého športového centra	100 000,- Sk	
Zabezpečenie letovej prevádzky	945 000,- Sk	
Postavenie vlajkoslávy a tribúny	50 000,- Sk	
Zabezpečenie dopravného značenia na štátnych cestách pre príchod delegácií zo smeru od Košíc, Maďarska, Zvolena vrátane cesty III. triedy Lučenec – Boľkovce (vodorovné značenie a smerové tabule)	

50 000,- Sk	
Spolu	2 014 000,- Sk	

   - Aeroklub Lučenec

Oprava omietky a vybielenie hangáru	200 000,- Sk	
Oprava pamätníka majstrovstiev sveta v parašutizme z roku 1982	50 000,- Sk	
Oprava vzletovej a pristávacej dráhy a vodorovného značenia	100 000,- Sk	
Spolu	350 000,- Sk	

  - mesto Lučenec

Oprava výtlkov na mestských komunikáciách 	300 000,- Sk	
Rekonštrukcia chodníkov v meste (najmä v okolí hotelov)	600 000,- Sk	
Oprava autobusových prístreškov v meste	140 000,- Sk	
Doplnenie kvetinovej výzdoby	40 000,- Sk	
Zabezpečenie SBS (bezpečnostná služba)	40 000,- Sk	
Propagačné materiály a mapy	50 000,- Sk	
Kultúrny program pre návštevníkov  mesta Lučenec  so sprievodnými akciami v kultúrnom dome v Boľkovciach vyžaduje nad rámec možností mesta a obce finančnú pomoc na tieto účely:		
Účinkujúci na letisku v obci Boľkovce a v meste Lučenci	390 000,- Sk	
Ozvučenie a osvetlenie pódia	90 000,- Sk	
Ubytovanie účinkujúcich	20 000,- Sk	
Dohody (brigádnici)	40 000,- Sk	
Sprievodné akcie	20 000,- Sk	
Spolu	1 730 000,- Sk	

Sumárny prehľad výdavkov

Obec Boľkovce	2 700 000,- Sk	
Letecké športové centrum občianske združenie  Lučenec	2 014 000,- Sk	
Aeroklub Lučenec	350 000,- Sk	
 Mesto Lučenec	1 730 000,- Sk	
Spolu	6 794 000,- Sk